
A Balkan Committee és a macedón reformok (1903-1908)

Dolgozatomban egy brit nyomásgyakorló-csoport, az ún. Balkan Committee tevékenységét mutatom be a nagyhatalmak által megkísérelt macedóniai reformok (1903-1908) vizsgálatán keresztül. A Balkán puskaporos hordójának számító oszmán Macedónia egy olyan soknemzetiségű terület volt, ahol a környező balkáni államok nemzeti aspirációi metszették egymást. Mivel a térségben az európai nagyhatalmak szerteágazó érdekekkel rendelkeztek, az eseményeket Nagy-Britannia is élénk figyelemmel kísérte, mert azok befolyással voltak a korabeli nagyhatalmi politika dinamikájára is. A Balkan Committee tevékenységének lényege volt, hogy tudatosan a közvélemény homlokterébe állítsa a Balkánt, s jogot formáljon a brit külpolitikai döntéshozatali mechanizmusok befolyásolására.
A dolgozatom három nagy szerkezeti egységre osztottam. Az első egységben Nagy-Britannia és a Balkán kapcsolódási pontjait és a britek Balkán-képének fejlődését mutatom be. Ezt követően a macedóniai reformokhoz vezető utat vázolom fel röviden. A harmadik egység a macedóniai reformok brit olvasatát dolgozza fel, amelyben különböző - levéltári, sajtó, memoár- és utazásirodalom - források segítségével kíséreltem meg a macedóniai brit külpolitika, valamint ennek tükrében a Balkan Committee működésének, valamint a Foreign Office és a szervezet közötti kapcsolatok elemzését.



